કોરિયન લોકોમાં દંતકથા પ્રચલિત છે કે, અયોધ્યાની એક રાજકુમારી કોરિયાની મહારાણી બની હતી. લગભગ બે હજાર વર્ષ પહેલાં અયોધ્યાની રાજકુમારી સુરિરત્નાની હુ હવાંગ ઑક, અયુતા એટલે કે અયોધ્યાથી દ.કોરિયાના ગ્યોગસાંગ પ્રાંતમાં સ્થિત ‘કિમહયે’ શહેરમાં આવી હતી. મંદારિન ભાષામાં લખાયેલા કોરિયાના પૌરાણિક દસ્તાવેજ ‘સામ ગુક પુસા’માં એક કથા આવે છે, જે મુજબ અયોધ્યાની રાજકુમારીના પિતાના સ્વપ્નમાં સ્વયં ઈશ્ર્વર પ્રકટ થયા હતા અને કહ્યું હતું કે, તે તેના રાજકુમાર અને રાજકુમારીને સાથે વિવાહ માટે ‘કિમ હયે’ શહેરમાં મોકલે. જ્યાં સુરિરત્નાનો વિવાહ રાજા સુરો સાથે સંપન્ન થશે. ૧૬ વર્ષની ઉંમરમાં રાજકુમારી સુરિરત્નાનો વિવાહ કિમહયે રાજવંશના રાજકુમાર સુરો સાથે થયો. કિમહયે રાજવંશના નામ પરથી જ કોરિયાનું નામાંકરણ થયું છે. કોરિયાના લોકો માને છે કે, સુરિરત્ના અને રાજા સુરોના વંશજોએ જ ૭મી સદીમાં કોરિયામાં વિવિધ રાજઘરાનાની સ્થાપના કરી હતી. તેમના વંશજો ‘કારક’ તરીકે ઓળખાય છે. જે માત્ર કોરિયામાં જ નહીં વિશ્ર્વભરમાં ફેલાયેલા છે, આજે પણ દ.કોરિયાનાં ઉચ્ચ પદો પર આ વંશના વંશજો આસીન છે. આમ તો કોરિયાનાં ઇતિહાસમાં અનેક મહારાણીઓ થઈ છે, પરંતુ તે તમામમાં સૌથી વધુ માન-સન્માન સુરિરત્નાને મળ્યું છે. આજે પણ કોરિયાના લોકો માટે સુરિરત્નાએ તેમની પવિત્ર રાણી છે, કારણ કે તે ભગવાન શ્રીરામની નગરી અયોધ્યાની હતી.